KOMISSION ASETUS (EY) N:o 984/97,

annettu 30 päivänä toukokuuta 1997,

Japanista ja Singaporesta peräisin olevien tiettyjen elektronisten vaakojen tuonnissa neuvoston asetuksilla (ETY) N:o 993/93 ja (ETY) N:o 2887/93 käyttöön otettujen polkumyyntitoimenpiteiden kiertämistä tuomalla osat kyseisistä maista ja kokoonpanemalla ne Euroopan yhteisössä koskevan tutkimuksen ja kyseisten osien tuonnin kirjaamisen päättämisestä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on muutettuna asetuksella (EY) N:o 2331/96 (2), ja erityisesti sen 9, 13 ja 14 artiklan,

on kuullut neuvoa-antavaa komiteaa asiasta,

sekä katsoo seuraavaa:

A. MENETTELY

(1) Komissio on pannut 31 päivänä elokuuta 1996 asetuksella (EY) N:o 1718/96 (3) vireille asetuksen (EY) N:o 384/96, jäljempänä `perusasetus`, 13 artiklan mukaisesti tutkimuksen, joka koskee Japanista ja Singaporesta peräisin olevien tiettyjen elektronisten vaakojen tuonnissa neuvoston asetuksella (ETY) N:o 993/93 (4) ja neuvoston asetuksella (ETY) N:o 2887/93 (5), sellaisena kuin se on muutettuna asetuksella (EY) N:o 2937/95 (6), käyttöön otettujen, Teraoka Seiko Co. Ltd:lle (Japani) ja Teraoka Weigh-System PTE Ltd:lle (Singapore) määrättyjen polkumyyntitullien väitettyä kiertämistä tuomalla vaakojen osia, jotka tämän jälkeen käytetään vaakojen kokoonpanoon yhteisössä, ja komissio määräsi tulliviranomaiset kirjaamaan tutkimuksen kohteena olevan tuonnin perusasetuksen 13 artiklan 3 kohdan ja 14 artiklan 5 kohdan nojalla.

Tutkimus pantiin vireille seuraavien yritysten 19 päivänä heinäkuuta 1996 yhteisön tuotannonalan puolesta esittämän pyynnön perusteella:

- Bizerba GmbH & Co., KG

- Campesa SA

- Dataprocess SpA

- Dataprocess Industria SpA

- Testut SA

- Lutrana SA

- GEC Avery Ltd

- Maatschappij Van Berkel's Patent BV

- Brevetti van Berkel SpA.

(2) Pyynnössä esitettiin todisteita perusasetuksen 13 artiklan 3 kohdan mukaisesti siitä, että Japanista ja Singaporesta peräisin olevien elektronisten vaakojen tuonnissa käyttöön otettuja polkumyyntitulleja kierrettiin yhteisössä suoritettavalla kokoonpanolla. Todisteita pidettiin riittävinä tutkimuksen vireille panemiseksi.

(3) Väitetty kiertäminen koskee sellaisten osien tuontia, joita käytetään vähittäismyyntiin tarkoitettujen elektronisten vaakojen kokoonpanoon yhteisössä; niissä on painon, yksikköhinnan ja maksettavan hinnan numeerinen näyttö (myös, jos niissä on laite näiden painattamiseksi paperille), jäljempänä `elektroniset vaa'at`. Elektroniset vaa'at kuuluvat CN-koodiin 8423 81 50, kun taas kyseiset osat, jäljempänä `elektronisten vaakojen osat`, luokitellaan tällä hetkellä CN-koodiin ex 8423 90 00.

(4) Komissio ilmoitti tutkimuksen vireillepanosta virallisesti Japanin ja Singaporen viranomaisille sekä asianomaisille valituksen tekijöille, viejille, tuojille ja kokoonpanijalle, ja se lähetti kyselylomakkeet pyynnössä mainituille viejille, tuojille ja yhteisössä toimivalle kokoonpanijalle. Asianomaiset yritykset esittivät näkökantansa kirjallisesti, ja komissio kuuli niitä niiden pyynnöstä.

(5) Tutkimus koski 1 päivän heinäkuuta 1995 ja 30 päivän kesäkuuta 1996 välistä ajanjaksoa.

(6) Komissio vastaanotti täydelliset vastaukset seuraavilta yrityksiltä:

i) Elektronisten vaakojen osien viejät

- Teraoka Seiko Co. Ltd (Japani), jäljempänä `Teraoka Seiko` *

- Teraoka Weigh-System PTE Ltd (Singapore), jäljempänä `Teraoka WS` *

- Shanghai Teraoka Electronic Co., Ltd (Kiinan kansantasavalta).

ii) Tuojat, kokoonpanijat ja kokoonpantuja elektronisia vaakoja myyvät yritykset

- Digi Nederland BV (Purmurend, Alankomaat), jäljempänä `Digi Nederland` *

- Circuit Technology Woerden BV (Woerden, Alankomaat), jäljempänä `CTW` *

- Keylard Produktie BV (Purmurend, Alankomaat), jäljempänä `Keylard` *

- Carrin & Co. NV (Antwerpen, Belgia) *

- Digi Waagenvertrieb GmbH (Saksa)

- Digi France SA (Ranska)

- Digi Europe Ltd (Yhdistynyt kuningaskunta), jäljempänä `DEL`.

(7) Komissio tarkasti kaikki tarpeellisina pitämänsä tiedot ja teki tarkastuskäyntejä edellä tähdellä merkityissä yrityksissä.

B. TUTKIMUKSEN LAAJUUS

(8) Perusasetuksen 13 artiklan 1 kohdan ensimmäisessä virkkeessä säädetään, että voimassa olevat polkumyyntitoimenpiteet voidaan laajentaa koskemaan osien tuontia maasta, johon sovelletaan toimenpiteitä, jos toimenpiteitä kierretään. Koska tässä tutkimuksessa todettiin, että väitetty kiertäminen koski yhteisössä tapahtuvaa kokoonpanoa, tämän tutkimuksen tarkoituksena oli tarkastella, täyttyivätkö perusasetuksen 13 artiklan 2 kohdassa esitetyt edellytykset.

C. PÄÄTELMÄT

1. Kiertämisen luonne: yhteisössä tapahtuva kokoonpano

(9) Tutkimuksessa todettiin, että kokoonpanon suoritti tosiasiallisesti kolme alankomaalaista yritystä, jotka toimivat tiiviissä yhteistyössä ja kuuluivat samaan yrityskonserniin. Ensimmäinen yritys (CTW) tuotti painettuja piirilevyjä, jäljempänä `piirilevyt`, useita sovelluksia, mukaan lukien elektroniset vaa'at, varten. Se osti kyseisten piirilevyjen osat etuyhteyttä vailla olevilta toimittajilta ja huomattavissa määrin sisaryhtiöltään Keylardilta. Keylard suoritti kahden elektronisen "Digi"-vaakamallin kokoonpanon osista, jotka CTW:ltä ostettuja valmiita piirilevyjä lukuun ottamatta oli ostettu suoraan Teraoka Seikolta tai Teraoka WS:ltä. ("Digi" on tavaramerkki, jolla Teraoka Seiko, Teraoka WS ja niiden etuyhteydessä olevat yritykset pitävät kaupan elektronisia vaakoja.) Kolmannessa etuyhteydessä olevassa yrityksessä (Digi Nederland) kehitettiin jalustaohjelmistoja yhteisössä myytäviä korkeahintaisia elektronisia vaakoja varten ja suoritettiin viimeistelytoimia, jotka pääasiallisesti koskivat kyseisiin elektronisiin vaakoihin sisältyvien laitteiden ja ohjelmistojen mukauttamista yhteisön asiakkaita varten. Tällä tavoin kokoonpantujen tuotteiden myynnistä vastasi joko Digi Nederland Alankomaiden markkinoilla ja tämän myyntitytäryhtiöt Belgian, Ranskan ja Saksan markkinoilla tai DEL (Yhdistynyt kuningaskunta), joka on Teraoka Seikon täysin omistama yritys, yhteisön muilla markkinoilla.

2. Perusasetuksen 13 artiklan 2 kohdassa tarkoitetut edellytykset

i) Perusasetuksen 13 artiklan 2 kohdan a alakohta: kokoonpanotoiminta on alkanut tai huomattavasti lisääntynyt polkumyyntitutkimuksen vireillepanosta alkaen juuri ennen sitä

(10) Edellä johdanto-osan 9 kappaleessa kuvattu kokoonpanotoiminta alkoi vuoden 1995 tammikuussa, eli selvästi Japania koskevan polkumyyntitutkimuksen (menettely aloitettiin 26 päivänä helmikuuta 1991) ja Singaporea koskevan polkumyyntitutkimuksen (menettely aloitettiin 10 päivänä tammikuuta 1992) vireillepanon jälkeen.

Tarkemmin sanottuna tarkastuksissa saaduista asiakirjoista ilmeni, että Teraoka Seikon päätös valtuuttaa Keylard / Digi Nederland huolehtimaan kahden elektronisen "Digi"-vaakamallin kokoonpanosta tehtiin, koska Singaporesta peräisin olevia elektronisia vaakoja koskeva absorptiotutkimus pantiin vireille (vireillepano tapahtui 11 päivänä toukokuuta 1994) ja koska oli erittäin todennäköistä, että absorptiotulli otettaisiin tosiasiallisesti käyttöön Teraoka WS:n yhteisöön viemien elektronisten vaakojen osalta. Tämä osoitettiin Keylardin / Digi Nederlandin kokoonpaneman pääasiallisen elektronisen vaa'an mallin osalta kauppavirtojen muutoksella, jossa Teraoka WS:n yhteisöön tapahtuvan kyseisten valmiiden elektronisten vaakojen viennin korvasi suuressa määrin saman yrityksen yhteisöön tapahtuva elektronisten vaakojen osien vienti.

ii) Perusasetuksen 13 artiklan 2 kohdan b alakohta - osien arvon määrittäminen 60 prosentin raja-arvon perusteella: toimenpiteiden kohteena olevasta maasta tulevat osat "muodostavat vähintään 60 prosenttia kokoonpantavan tuotteen osien kokonaisarvosta"

(11) Elektronisten vaakojen osien arvo määritettiin yleisesti osien ostohinnan kokoonpanijan toimitiloihin toimitettuina eli tehtaaseen toimitettuna -hinnan perusteella. Koska CTW:n, Keylardin ja Digi Nederlandin todettiin olevan keskenään etuyhteydessä ja toiminnaltaan toisistaan riippuvaisia yrityksiä, jotka toimivat tiiviisti yhdessä elektronisten vaakojen kokoonpanemisessa, niitä pidettiin osana yhtä taloudellista yksikköä, jotka yhdessä muodostivat kokoonpanijan. Tämän mukaisesti osat periaatteessa yksilöitiin ja niiden arvo määritettiin ajankohtana, jona ne saapuivat ensimmäisen kerran kyseiseen taloudelliseen yksikköön. Osien sekä puolivalmiiden tai valmiiden tuotteiden konsernin sisäisiä siirtoja ei tästä syystä otettu huomioon määritettäessä osien arvoa. Tavaroiden saama arvonlisäys sen jälkeen, kun ne oli tuotu kyseiseen taloudelliseen yksikköön, otettiin huomioon tarvittaessa arvonlisäyksen määrittämisen mukaisesti (katso johdanto-osan 15 ja 16 kappale jäljempänä),

(12) Teraoka WS tai Teraoka Seiko vei suoraan Keylardille kaikki tämän kokoonpantaviksi tarkoitetut elektronisten vaakojen osat, lukuun ottamatta piirilevyjä, jotka ostettiin alankomaalaiselta sisaryhtiöltä CTW:ltä. Todettiin, että kaikki Keylardin ostamat elektronisten vaakojen osat käytettiin Keylardin kokoonpanemiin elektronisiin "Digi"-vaakoihin sen sijaan, että niitä olisi käytetty johonkin muuhun tarkoitukseen kuten huoltotoimintaan.

(13) Komissio totesi, että elektronisten vaakojen osien viejien kokoonpanijalta veloittamat hinnat olivat tavanomaisten kaupan edellytysten mukaisia, eli ne ylittivät viejän tuottamien osien tuotantokustannukset, joihin on lisätty kohtuullinen voitto, tai ne ylittivät viejien oman ostohinnan, johon on lisätty kohtuullinen voitto. Ennen tarkastuskäyntejä asianomaisia elektronisten vaakojen osien viejiä ja tuojia pyydettiin toimittamaan asianmukaiset todistusasiakirjat alkuperän osoittamiseksi neuvoston asetuksen (ETY) N:o 2913/92 (7), sellaisena kuin se on viimeksi muutettuna asetuksella (EY) N:o 82/97 (8), 24 artiklan mukaisesti. Todisteet tutkittiin paikalla, ja tietyt korjaukset osoittautuivat tarpeellisiksi.

(14) Tämän tarkastelun perusteella komissio totesi, että Japanista ja Singaporesta peräisin olevien osien arvo oli enemmän kuin 60 prosenttia korkeampi kuin kokoonpantujen elektronisten vaakojen osien kokonaisarvo tutkimusajanjakson aikana.

iii) Perusasetuksen 13 artiklan 2 kohdan b alakohta - arvonlisäyksen määrittäminen 25 prosentin raja-arvon perusteella: "kiertämistä ei missään nimessä katsota tapahtuvan, jos kokoonpanossa tai valmistuksessa käytettävien osien arvonlisäys on enemmän kuin 25 prosenttia valmistuskustannuksista"

(15) Osien arvonlisäys määritettiin yleisesti elektronisten vaakojen osien osalta sen jälkeen, kun ne olivat saapuneet edellä johdanto-osan 11 kappaleessa tarkoitettuun taloudelliseen yksikköön tosiasiallisesti käytettäviksi kokoonpantaviin elektronisiin "Digi"-vaakoihin, kyseiselle taloudelliselle yksikölle aiheutuneiden työkustannusten ja tuotantokustannusten kokonaismäärän perusteella. Myynti-, hallinto- ja yleiskustannuksia tai voittoa taikka osia, joiden väitettiin saaneen yhteisön alkuperäaseman, ei periaatteessa otettu huomioon arvonlisäyksenä perusasetuksen 13 artiklan 2 kohdan b alakohdan mukaisesti. Näin määritetty arvonlisäys ilmoitettiin prosenttimääränä valmistuskustannuksista, joka muodostuu varsinaisesti kaikkien osien arvosta, joka perustuu kyseisten osien tavanomaisten kaupan edellytysten mukaisiin tehtaalle toimitettuna -ostohintoihin (katso johdanto-osan 11-14 kappale edellä), joihin on lisätty kokoonpanon tai valmistuksen aikana syntyvä osien arvonlisäys.

(16) Tutkimusajanjakson aikana määritetyn keskimääräisen arvonlisäyksen todettiin olevan korkeampi kuin perusasetuksen 13 artiklan 2 kohdan b alakohdassa säädetty 25 prosentin raja-arvo. Tämän vuoksi kokoonpanon ei voitu katsoa olevan perusasetuksen 13 artiklassa tarkoitettua toimenpiteiden kiertämistä.

iv) Perusasetuksen 13 artiklan 2 kohdan c alakohdan edellytykset

(17) Koska tutkimus olisi päätettävä sen vuoksi, että kokoonpanon arvonlisäyksen on todettu olevan korkeampi kuin 25 prosenttia, ei pidetä tarpeellisena esittää komission päätelmiä yhteenvetona 13 artiklan 2 kohdan c alakohdan osalta.

D. TUTKIMUKSEN PÄÄTTÄMINEN

(18) Edellä esitettyjen päätelmien ja huomioiden perusteella on aiheellista, että tämä kiertämistä koskeva tutkimus päätetään laajentamatta käyttöön otettuja polkumyyntitulleja. Asetuksella (EY) N:o 1718/96 käyttöön otettu elektronisten vaakojen osien tuonnin kirjaaminen olisi tästä syystä päätettävä ja asetus kumottava.

(19) Neuvoa-antavaa komiteaa on kuultu asiasta, eikä tämä ole vastustanut päättämistä.

(20) Asianomaisille osapuolille ilmoitettiin olennaisista tosiasioista ja huomioista, joiden perusteella komissio aikoi päättää tutkimuksen, ja näille annettiin tilaisuus esittää huomionsa, joka on otettu huomioon,

ON ANTANUT TÄMÄN ASETUKSEN:

1 artikla

Päätetään asetuksella (EY) N:o 1718/96 vireille pantu tutkimus, joka koskee Japanista ja Singaporesta peräisin olevien elektronisten vaakojen tuonnissa asetuksilla (ETY) N:o 993/93 ja (ETY) N:o 2887/93 käyttöön otettujen, Teraoka Seiko Co. Ltd:lle (Japani) ja Teraoka Weigh-System PTE Ltd:lle (Singapore) määrättyjen polkumyyntitullien kiertämistä tuomalla kyseisten vaakojen osia, jotka tämän jälkeen käytetään vaakojen kokoonpanoon yhteisössä.

2 artikla

Kumotaan asetus (EY) N:o 1718/96.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 30 päivänä toukokuuta 1997.

Komission puolesta

Leon BRITTAN

Varapuheenjohtaja

(1) EYVL N:o L 56, 6.3.1996, s. 1

(2) EYVL N:o L 317, 6.12.1996, s. 1

(3) EYVL N:o L 221, 31.8.1996, s. 50

(4) EYVL N:o L 104, 29.4.1993, s. 4

(5) EYVL N:o L 263, 22.10.1993, s. 1

(6) EYVL N:o L 307, 20.12.1995, s. 30

(7) EYVL N:o L 302, 19.10.1992, s. 1

(8) EYVL N:o L 17, 21.1.1997, s. 1